Fógra le cur faoi bhráid an Stáit Ioslamaigh san Iaráic agus sa Leiveaint san Áise Thoir Theas (SIIS-SEA, SIIS-an Áise Thoir Theas), ar cuireadh a ainm leis an liosta dá dtagraítear in Airteagail 2, 3 agus 7 de Rialachán (CE) Uimh. 881/2002 ón gComhairle an 27 Bealtaine 2002 lena bhforchuirtear bearta sriantacha sonracha áirithe atá dírithe ar dhaoine agus eintitis áirithe atá bainteach leis na heagraíochtaí SIIS (Da’esh) agus Al-Qaida, de bhua Rialachán Cur Chun Feidhme (AE) 2023/XXX ón gCoimisiún

(2023/C 43 I/01)

1. Le Cinneadh (CBES) 2016/1693 ón gComhairle ( 1 ) iarrtar ar an Aontas cistí agus acmhainní eacnamaíocha a reo, eadhon cistí agus acmhainní eacnamaíocha chomhaltaí na n-eagraíochtaí SIIS (Da’esh) agus Al-Qaida agus cistí agus acmhainní eacnamaíocha daoine aonair, grúpaí, gnóthas agus eintiteas eile atá bainteach leis na heagraíochtaí sin, dá dtagraítear sa liosta a tarraingíodh suas de bhun UNSCR 1267(1999), 1333(2000) agus 2253(2015) atá le tabhairt cothrom le dáta go rialta ag an gCoiste de chuid na Náisiún Aontaithe a bunaíodh de bhun UNSCR 1267(1999) (“an Coiste Smachtbhannaí”). Áirítear na nithe seo a leanas leis an liosta a tharraing suas an Coiste NA sin: — SIIS (Da'esh) agus Al Qaida; — daoine nádúrtha nó dlítheanacha, eintitis, comhlachtaí agus grúpaí atá bainteach le SIIS (Da'esh) agus Al Qaida; agus — daoine dlítheanacha, eintitis agus comhlachtaí atá faoi úinéireacht nó faoi rialú aon duine de na daoine bainteacha sin nó aon cheann de na heintitis, comhlachtaí nó grúpaí bainteacha sin nó a thacaíonn le haon duine de na daoine bainteacha sin nó le haon cheann de na heintitis, comhlachtaí nó grúpaí bainteacha sin ar bhealach eile. Áirítear na nithe seo a leanas leis na gníomhartha agus leis na gníomhaíochtaí lena léirítear go bhfuil duine aonair, grúpa, gnóthas nó eintiteas “bainteach le” SIIS (Da’esh) agus Al Qaida: (a) maidir le gníomhartha nó gníomhaíochtaí a dhéanann SIIS (Da'esh) agus Al-Qaida, páirt a ghlacadh sna gníomhartha nó sna gníomhaíochtaí sin chun iad a mhaoiniú, a phleanáil, a éascú, a ullmhú nó a dhéanamh, i gcomhar le SIIS (Da'esh) agus Al-Qaida, nó le haon chill, cleamhnaí, foghrúpa nó díorthach díobh, ina n-ainm, thar a gceann nó chun tacaíocht a thabhairt dóibh; (b) airm agus ábhar gaolmhar a sholáthar d’aon cheann díobh, a dhíol leo nó a aistriú chucu; (c) earcú thar ceann aon cheann díobh; nó (d) tacaíocht a thabhairt do ghníomhartha nó do ghníomhaíochtaí dá gcuid ar aon bhealach eile.

2. An 27 Eanáir 2023 d’achtaigh an Coiste Smachtbhannaí iontráil an Stáit Ioslamaigh san Iaráic agus sa Leiveaint san Áise Thoir Theas (SIIS-SEA, SIIS-an Áise Thoir Theas) ar liosta an Choiste Smachtbhannaí maidir le SIIS (Da’esh) agus Al-Qaida. Féadfaidh an Stát Ioslamach san Iaráic agus sa Leiveaint san Áise Thoir Theas (SIIS-SEA, SIIS-an Áise Thoir Theas) iarraidh a chur faoi bhráid Ombudóir na Náisiún Aontaithe am ar bith, mar aon le haon doiciméadacht tacaíochta, chun go n-athbhreithneofar an cinneadh lena áireamh ar an liosta NA dá dtagraítear thuas. Ba cheart iarrataí den sórt sin a chur chuig an seoladh seo a leanas: Na Náisiúin Aontaithe — Oifig an Ombudóra Seomra DC2-2206 Nua-Eabhrac, NY 10017 Stáit Aontaithe Mheiriceá Teil. +1 2129632671 Facs +1 2129631300/3778 R-phost: ombudsperson@un.org Tá tuilleadh eolais le fáil anseo: https://www.un.org/securitycouncil/sanctions/1267/aq_sanctions_list/procedures-for-delisting

3. I ngeall ar an gCinneadh ó na Náisiúin Aontaithe dá dtagraítear i mír 2, ghlac an Coimisiún Rialachán Cur Chun Feidhme (AE) 2023/249 ( 2 ) , lena leasaítear Iarscríbhinn I a ghabhann le Rialachán (CE) Uimh. 881/2002 ón gComhairle an 27 Bealtaine 2002 lena bhforchuirtear bearta sriantacha sonracha áirithe atá dírithe ar dhaoine agus eintitis áirithe atá bainteach leis na heagraíochtaí SIIS (Da’esh) agus Al-Qaida ( 3 ) . Leis an leasú, a dhéantar de bhun Airteagal 7(1)(a) agus Airteagal 7a(1) de Rialachán (CE) Uimh. 881/2002, cuirtear ainm an Stáit Ioslamaigh san Iaráic agus sa Leiveaint san Áise Thoir Theas (SIIS-SEA, SIIS-an Áise Thoir Theas) leis an liosta in Iarscríbhinn I den Rialachán sin (“Iarscríbhinn I”). Tá feidhm ag na bearta seo a leanas de Rialachán (CE) Uimh. 881/2002 maidir leis na daoine aonair agus na heintitis a áirítear in Iarscríbhinn I: (1) reoitear na cistí agus na hacmhainní eacnamaíocha uile ar leis na daoine aonair agus na heintitis a liostaítear in Iarscríbhinn I iad, mar aon le cistí agus acmhainní eacnamaíocha atá faoi úinéireacht, faoi rialú nó i seilbh na ndaoine agus na n-eintiteas sin, lena n-áirítear tríú páirtí agus é ag gníomhú thar ceann nó faoi stiúir na ndaoine agus na n-eintiteas sin atá i gceist, agus toirmeasctar (ar gach duine) cistí nó acmhainní eacnamaíocha a chur ar fáil d’aon duine de na daoine aonair nó d’aon cheann de na heintitis a liostaítear nó a chur ar fáil dá dtairbhe, go díreach nó go hindíreach (Airteagail 2 agus 2a); agus (2) toirmeasctar comhairle, cúnamh nó oiliúint theicniúil a bhaineann le gníomhaíochtaí míleata a thabhairt, go díreach nó go hindíreach, d’aon duine de na daoine aonair nó d’aon cheann de na heintitis a liostaítear in Iarscríbhinn 1 (Airteagal 3), lena n-áirítear, go háirithe, oiliúint agus cúnamh a bhaineann le hairm agus ábhar de gach cineál lena mbaineann a mhonarú, a chothabháil agus a úsáid.

4. Déantar foráil le hAirteagal 7a de Rialachán (CE) Uimh. 881/2002 maidir le próiseas athbhreithnithe lena dtugtar deis don duine nó don eintiteas atá liostaithe a thuairimí ar an ábhar a chur in iúl. I gcás ina dtugtar barúlacha, déanfaidh an Coimisiún a chinneadh an duine nó an t-eintiteas a áireamh in Iarscríbhinn I a ghabhann le Rialachán (CE) Uimh. 881/2002 a athbhreithniú i bhfianaise na mbarúlacha sin. Féadfaidh daoine aonair agus eintitis a chuirtear le hIarscríbhinn I le Rialachán (AE) Uimh. 2023/249 iarraidh a dhéanamh ar an gCoimisiún maidir leis na forais lena liostú a chur in iúl dóibh. Ba cheart an iarraidh sin agus aon bharúil a chur chuig an seoladh seo a leanas: An Coimisiún Eorpach “Bearta Sriantacha” Rue Joseph II 54 1049 Bruxelles/Brussel BELGIQUE/BELGIË

5. Tugtar ar aird do na daoine aonair agus do na heintitis lena mbaineann gur féidir Rialachán Cur Chun Feidhme (AE) 2023/249 a chonspóid os comhair Chúirt Ghinearálta an Aontais Eorpaigh, i gcomhréir leis na coinníollacha a leagtar síos sa cheathrú agus sa séú mír d’Airteagal 263 den Chonradh ar Fheidhmiú an Aontais Eorpaigh.

6. Tugtar ar aird do na daoine aonair agus do na heintitis a áirítear in Iarscríbhinn I gur féidir iarratas a dhéanamh chuig na húdaráis áitiúla sna Ballstáit ábhartha, mar a liostaítear in Iarscríbhinn II a ghabhann le Rialachán (CE) Uimh. 881/2002, chun údarú a fháil le cistí agus acmhainní eacnamaíocha reoite a úsáid le haghaidh riachtanais riachtanacha nó íocaíochtaí sonracha i gcomhréir le hAirteagal 2a den Rialachán sin.

(1) IO L 255, 21.9.2016, lch. 25.

(2) IO L 34 I, 6.2.2023, lch. 1.

(3) IO L 139, 29.5.2002, lch. 9.